শুটিং ফ্লোরে গুরুতর আহত কোয়েল!

কলকাতা: মিতিন মাসি (Mitin Mashi) ফ্র্যাঞ্চাইজির নতুন ছবি ‘খুনির সন্ধানে মিতিন’-এর শুট করতে গিয়ে গুরুতর আহত হলেন অভিনেত্রী কোয়েল মল্লিক (Koel Mallick)। জানা যাচ্ছে, অভিনেত্রীর হাতের হাড় ভেঙেছে। ছবির পরিচালক অরিন্দম শীল (Arindam Sil) জনপ্রিয় সংবাদমাধ্যমকে জানিয়েছেন, আঘাত লাগার পর এতটাই ব্যথা ছিল যে কোয়েল হাত পর্যন্ত নাড়াতে পারছিল না। চিকিৎসকদের পরামর্শে এক্স রে রিপোর্ট আসার পর জানা যায় ডান হাতের হাড় ভেঙেছে কোয়েলের।

আরও পড়ুন: কারার ওই লৌহকপাট, ভেঙে ফেল কর রে লোপাট (পর্ব ৩২)

জানা যাচ্ছে, ‘খুনির সন্ধানে মিতিন’ ছবিতে প্রচুর অ্যাকশন দৃশ্য আছে। খ্যাতনামা অ্যাকশন ডিরেক্টর সুনীল রড্রিগেজ (Sunil Rodrigues)-এর তত্ত্বাবধানে অ্যাকশন দৃশ্যের শুটিংয়ের সময়ই গুরুতর আহত হন কোয়েল। সোশ্যাল মিডিয়া পোস্টে আঘাতের কথা জানিয়েছেন অভিনেত্রী। বিকাশ কাপুরের তত্ত্বাবধানে চিকিৎসাধীন আছেন তিনি। আপাতত কিছুদিন বিশ্রামেই থাকতে হবে অভিনেত্রীকে। সুস্থ হয়ে আবার শুটিং ফ্লোরে ফিরবেন অভিনেত্রী।

কোয়েল মল্লিকের সোশ্যাল মিডিয়া পোস্ট

গতবছর পুজোয় মুক্তি পেয়েছিল ‘জঙ্গলে মিতিন মাসি’। ‘জঙ্গলে মিতিন মাসি’-র পর সুচিত্রা ভট্টাচার্যের ‘মেঘের পরে মেঘ’ অবলম্বনে পরিচালক অরিন্দম শীল তৈরি করছেন নতুন ছবি ‘এক খুনির সন্ধানে মিতিন’। ‘মেঘের পরে মেঘ’ গল্পটি অবলম্বনে এই ছবির চিত্রনাট্য সাজিয়েছেন অরিন্দম ও পদ্মনাভ দাশগুপ্ত। এবারও মিতিনের চরিত্রে থাকছেন অভিনেত্রী কোয়েল মল্লিক। আর মিতিনের স্বামী পার্থর চরিত্রে দেখা যাবে শুভ্রজিৎ দত্তকে। অন্য দিকে, টুপুরের চরিত্রে থাকছেন লেখা চট্টোপাধ্যায়। টলিপাড়া সূত্রে খবর, এবার ‘মিতিন মাসি’-কে ঘিরে থাকছে একাধিক চমক। মিতিন মাসি ফ্যাঞ্চাইজির আগের ছবিগুলো মূলত ছোটদের জন্য ছিল। তবে নতুন এই ছবিটা প্রাপ্তবয়স্কদের গল্প নিয়ে তৈরি হবে। এই ছবি সম্পর্কের গল্প বলবে সঙ্গে থাকবে রহস্যও।